Babelse verwarring in Cope; Lekota nié geskorsMoiuoa Lekota. (Foto: Reint Dykema) Is hy of is hy nie? Mosiuoa Lekota, president van Cope, is nie geskors nie en die party sê in sy jongste verklaring oor die debakel dit was ŉ “haastige en desperate” poging van Willie Madisha, adjunkpresident van die party, om sy eie bas te red. “Die president van Cope, kameraad Mosiuoa Lekota, bly aktief en bevoeg om die party te lei en as leier in die parlement op te tree. Hy het die vertroue en volle samewerking van die nasionale kongreskomitee, soos opnuut bevestig in ŉ vergadering op 20 Augustus,” sê Teboho Loate, Cope se nasionale voorsitter. “Enige hallusinasies deur Willie Madisha en sy kliek moet met minagting verwerp word.” Madisha het Maandag aangekondig dat Lekota voorlopig geskors word, onder meer omdat hy die party verdeel en parallelle strukture op die been bring wat dan met mekaar meeding, pleks daarvan dat die party versterk en verenig word. Daar is ook aangevoer dat Lekota se gesondheid hom nie toelaat om sy pligte na behore uit te voer nie. Loate sê nou daar is ŉ kliek van net drie leiers in die nasionale kongreskomitee wie se optrede nou al geruimte tyd ongrondwetlik, ambisieus en irrasioneel is. Hulle is Madisha, Dennis Bloem, die sekretaris vir kommunikasie, en Mzwandile Hleko, die verkiesingsekretaris. Daar is vroeër besluit om hulle drie te skors en hulle het Vrydag briewe ontvang wat hulle hieroor inlig. Hy sê Maandag se aankondiging is ŉ aanduiding van mense wat desperate stappe sal doen om onwaarhede te verkondig en verwarring te saai. Die drie het ook prokureursbriewe ontvang dat hulle nie by magte is om namens Cope te praat nie en dit dadelik moet staak. “Hulle sal die gevolge dra,” sê Cope. Loate sê hyself, Lekota en Eric Mohlapamaswi, die waarnemende sekretaris-generaal van die party, en ander nasionale kongreskomiteelede sal later verdere besonderhede bekend maak.